b'\n_START_ARTICLE_\nKaukazo aviganis\n_START_SECTION_\nIstorija\n_START_PARAGRAPH_\nKaukazo aviganiai yra viena i\xc5\xa1 seniausi\xc5\xb3 ir archai\xc5\xa1kiausi\xc5\xb3 \xc5\xbeinom\xc5\xb3 molosinio tipo \xc5\xa1un\xc5\xb3 veisli\xc5\xb3. Pirmieji \xc5\xa1io tipo \xc5\xa1unys atsirado Tibete. Tai buvo labai stamb\xc5\xabs bei pikti \xc5\xa1unys, kurie i\xc5\xa1imtinai gyn\xc4\x97 savo \xc5\xa1eimininkus, teritorij\xc4\x85 bei gyvuli\xc5\xb3 bandas. Pirmasis \xc5\xbeinomas ra\xc5\xa1ytinis \xc5\xa1altinis yra datuojamas 1121 m. pr. m. e., kai toks \xc5\xa1uo buvo padovanotas Kinijos imperatoriui. V\xc4\x97liau \xc5\xa1ie \xc5\xa1unys, keliaudami kartu su savo klajokliais \xc5\xa1eimininkais, atsid\xc5\xabr\xc4\x97 Azerbaid\xc5\xbeano, Kazachstano step\xc4\x97se, Gruzijos ir Arm\xc4\x97nijos kalnuose bei priekaln\xc4\x97se. \xc5\xa0iomis s\xc4\x85lygomis susiformavo du Kaukazo aviganio, kaip veisl\xc4\x97s, tipai: kaln\xc5\xb3 ir lygum\xc5\xb3. Kaln\xc5\xb3 tipo aviganis buvo ir yra raumeningesnis, stambesnis, ilgesnio plauko kailiu, trumpesn\xc4\x97mis kojomis nei lygum\xc5\xb3 tipo \xc5\xa1uo. Lyguminis kaukazo aviganis truput\xc4\xaf trumpesnio plauko, ilgesni\xc5\xb3 koj\xc5\xb3 bei lieknesnio sud\xc4\x97jimo. Ma\xc5\xbedaug II-III a. pr. m. e. \xc5\xa1ie \xc5\xa1unys, dalyvaudami \xc4\xafvairiuose karo \xc5\xbeygiuose kaip koviniai \xc5\xa1unys, pateko ir \xc4\xaf Europ\xc4\x85, kur tapo daugelio stambi\xc5\xb3 Europos \xc5\xa1un\xc5\xb3 veisli\xc5\xb3 prot\xc4\x97viais. Dabartiniai Kaukazo aviganiai yra planinio veisimo rezultatas. \xc5\xa0ios veisl\xc4\x97s \xc5\xa1unims buvo pagerintas j\xc5\xb3 charakteris ir sargin\xc4\x97s savyb\xc4\x97s, nors kartais dar prasiver\xc5\xbeia instinktas pulti kit\xc4\x85 gyv\xc5\xabn\xc4\x85.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\n\xc5\xa0uo yra didesnis nei vidutinio \xc5\xabgio, stambaus, grubaus sud\xc4\x97jimo. Labai stiprus, i\xc5\xa1tvermingas. Auk\xc5\xa1tis peties lygyje: patinai ne \xc5\xbeemesni nei 65 cm, patel\xc4\x97s - nei 63 cm. Ilgio indeksas: patinai - 102-108 cm, patel\xc4\x97s 105-110 cm. Judesiai greiti, elastingi. Dirbdamas ir jud\xc4\x97damas \xc5\xa1uo prakti\xc5\xa1kai susilieja su aplinka. Spalva gali b\xc5\xabti \xc4\xafvairi: nuo d\xc4\x97m\xc4\x97to iki vienspalvio. Kailis gali b\xc5\xabti ilgaplaukis ir trumpaplaukis, bet su tankia pavilne. Uodega puo\xc5\xa1ni, da\xc5\xbenai laiko u\xc5\xberiest\xc4\x85 \xc4\xaf vir\xc5\xa1\xc5\xb3. Ausys yra kerpamos. Tai s\xc4\x85lygoja kelios prie\xc5\xbeastys: jos yra jautrios ligoms, \xc5\xa1uo link\xc4\x99s pjautis su kitais \xc5\xa1unimis, taigi jos gali b\xc5\xabti su\xc5\xbealotos, ir tiesiog d\xc4\x97l tradicijos.\n_START_SECTION_\nCharakteris\n_START_PARAGRAPH_\nKaukazo aviganio elgesys yra specifinis. Tai labai savaranki\xc5\xa1kas \xc5\xa1uo, kuris kiekviena pasitaikiusia proga bando savo \xc5\xa1eimininko charakter\xc4\xaf bei ie\xc5\xa1ko silpn\xc5\xb3 viet\xc5\xb3, kuri\xc5\xb3 rad\xc4\x99s visada jomis pasinaudos. Aukl\xc4\x97jimui reikalinga didel\xc4\x97 kantryb\xc4\x97. \xc5\xa0uns niekada negalima mu\xc5\xa1ti, nes jis \xc4\xaf tai gali reaguoti agresija arba tapti u\xc5\xbeguitas ir pasal\xc5\xabni\xc5\xa1kas. Gali atakuoti \xc5\xa1unis ir kitus gyv\xc5\xabnus. Turi stipr\xc5\xb3 instinkt\xc4\x85 saugoti teritorij\xc4\x85. Jei n\xc4\x97ra tvoros, \xc5\xa1uo pats nusibr\xc4\x97\xc5\xbeia teritorij\xc4\x85, kuri\xc4\x85 gal\xc4\x97s efektyviai saugoti. Patek\xc4\x99s \xc4\xaf kritin\xc4\x99 situacij\xc4\x85, reaguoja labai greitai. Tokiu atveju, jei i\xc5\xa1kyla pavojus saugumui, gali atakuoti be persp\xc4\x97jimo, net neamtel\xc4\x97j\xc4\x99s. \xc5\xa0eimininkui, kuris juo r\xc5\xabpinasi bei grie\xc5\xbetai aukl\xc4\x97ja, b\xc5\xabna i\xc5\xa1tikimas vis\xc4\x85 gyvenim\xc4\x85, gali ir gyvyb\xc4\x99 paaukoti. Kaukazo aviganiams labai svarbi hierarchija "gaujoje", t. y., \xc5\xa1eimininko \xc5\xa1eimoje. Kaukazo aviganiai suvokia, kad \xc5\xa1eimininkas yra gaujos vadas, o \xc5\xa1eimos nariai yra "gaujos" nariai. Kad \xc5\xa1eimos nari\xc5\xb3 Kaukazo aviganis nelaikyt\xc5\xb3 konkurentais, jie turi su juo bendrauti nuo pat ma\xc5\xbeum\xc4\x97s. Laikant Kaukazo avigan\xc4\xaf reikalinga didel\xc4\x97 kantryb\xc4\x97 bei meil\xc4\x97 \xc5\xa1iai veislei.'